# Pau Monterde i Farnés

Pau Monterde i Farnés (Terrassa, 13 de desembre de 1949) és un director, arquitecte, escenògraf i estudiós escènic català. Fou director de l'Institut del Teatre de la Diputació de Barcelona entre el 1992 i el 2002. És una figura molt vinculada a l'Associació d’Amics de l’Òpera de Sabadell, amb qui ha col·laborat regularment dirigint espectacles d'òpera, especialment durant la dècada del 1990.

## Biografia

Cursà estudis a l'Escola d’Arquitectura de Barcelona on es va titular l'any 1973. Fins a l'any 1992, va combinar la professió d'arquitecte amb la direcció escènica i la seva tasca com a docent a l'Institut del Teatre, on va començar a impartir classes d'interpretació l'any 1974. Posteriorment, l'any 2006, es doctorà en Arts Escèniques a la Universitat Autònoma de Barcelona amb una tesi sobre Giuseppe Verdi i la dramatúrgia musical.
Ha estat membre fundador de la companyia de teatre terrassenca El Globus, i d'un dels seus predecessors, el grup de teatre independent Skunk. Com la majoria dels membres del Globus, Monterde es va integrar a la delegació del Vallès Occidental de l'Institut del Teatre, just després de ser constituïda l'any 1974. Més endavant, va impulsar la creació del Centre Dramàtic del Vallès (CDV) sobre les bases de la companyia. De fet, va ser director del CDV des del 1986 fins al 1992, quan fou nomenat director de l'Institut del Teatre.
Al llarg de la seva trajectòria artística ha realitzat més d'una trentena de muntatges teatrals com a director d’escena i, a partir de la dècada dels noranta, es va especialitzar en la direcció d’òpera amb muntatges a la Wiener Taschenoper i a l'Associació d’Amics de l’Òpera de Sabadell, amb qui col·laborà regularment dins del cicle Òpera a Catalunya amb títols com Il barbiere di Siviglia, Don Pasquale, La Cenerentola, Le nozze di Figaro o Così fan tutte, entre d'altres. Ha format part del professorat de l’Escola d’Òpera de Sabadell des de la seva fundació i ha estat membre del Consell d’Administració del Teatre Nacional de Catalunya (2004-2011). També va dirigir la Fundació per a la creació de l'Escola Superior de Música de Catalunya (2008-2011).
Sota el seu mandat, l'Institut del Teatre es va traslladar des de l'edifici que ocupava al carrer Sant Pere més Baix de Barcelona, on actualment hi ha el centre cultural La Bonne, fins a l'actual seu de Montjuïc, davant del Teatre Lliure i al costat del Mercat de les Flors. Durant el seu mandat també es van incorporar els estudis de dramatúrgia al centre i el Doctorat en Arts Escèniques; es va crear la Jove Companyia de Dansa (coneguda actualment com a IT Dansa) i el Centre de Documentació i Museu de les Arts Escèniques va prendre la seva denominació i estructura actuals. El canvi de seu i l'ampliació dels estudis del centre va suposar una renovació dels estatuts de l'Institut del Teatre que, entre d'altres, va encetar una amarga polèmica per la forma d’escollir el director del centre que va finalitzar amb el cessament de Monterde.

## Referències

* 1 2 3 4 «Experiències personals: Pau Monterde». UOC, 10-05-2006. Arxivat de l'original el 2006-05-10. [Consulta: 15 març 2023].
* 1 2 3 4 5 6 Teatre, Institut del. «Pau Monterde». [Consulta: 10 juliol 2024].
* 1 2 «Pau Monterde relleva Jordi Coca en la direcció de l'Institut del Teatre». Avui, 28-02-1992. [Consulta: 10 juliol 2024].
* 1 2 «La Diputació destitueix Monterde a l’Institut del Teatre i ofereix el canvi a Montanyès - Notícies». [Consulta: 10 juliol 2024].
* 1 2 3 4 «Associació Amics de l'òpera de Sabadell - L'Escola - Professors - Pau Monterde». [Consulta: 10 juliol 2024].
* 1 2 Boladeras, Mercè. «Pau Monterde, premi Didó», 15-09-2021. [Consulta: 10 juliol 2024].
* ↑ Sarrau i Galí, Manel. «Terrassenc de l’Any 2006», 03-12-2006. Arxivat de l'original el 2012-06-21. [Consulta: 15 març 2023].
* ↑ «El teatre independent i El Globus, en una mostra a Terrassa». Món Terrassa, 24-01-2017. [Consulta: 15 març 2023].
* ↑ Falguera, Eloi. «Terrassa fou la ciutat més important, teatralment parlant, després de Barcelona». Nació Digital, 27-01-2017. [Consulta: 22 març 2023].
* 1 2 «Josep Montanyès relleva Pau Monterde al capdavant de l’Institut del Teatre». Avui, 23-07-2002. [Consulta: 10 juliol 2024].
* ↑ Vernet Gaudes, Júlia. «25 anys d’IT Dansa». Núvol, el digital de cultura, 05-07-2023. [Consulta: 10 juliol 2024].
* ↑ Teatre, Institut del. «L'Institut del Teatre. Història». [Consulta: 10 juliol 2024].